དེ་རྗེས་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེས་མཛད་སྒོ་དང་འབྲེལ་བའི་གསུང་བཤད་གནང་སོང་ཞིང་།སྐབས་དེར་ཁོང་གིས་༧གོང་ས་མཆོག་དགུང་ན་ཆུང་དུས་ནས་ཇི་ལྟར་དགོངས་བཞེད་ཡོད་པ་ལྟར།ཆོས་སྲིད་གཉིས་ཀྱི་ཐུགས་འགན་བཞེས་རྗེས་བོད་ཀྱི་སྤྱི་ཚོགས་ནང་འདྲ་མཉམ་སོགས་ཡོང་ཆེད་ལེགས་བཅོས་ལས་ཁུངས་བཙུགས་འགོ་གནང་ཡོད་པ་དང་།བཙན་བྱོལ་དུ་ཕེབས་རྗེས་བོད་མིའི་སྤྱི་ཚོགས་ནང་མང་གཙོའི་ལམ་སྲོལ་གསར་འཛུགས་གནང་སྟེ།ཡུལ་དུས་གནས་སྟངས་ལ་དཔགས་པའི་མང་གཙོ་ཚད་ལྡན་ཞིག་ཇི་ལྟར་བྱུང་ཐུབ་སྐོར་དང་།བཙན་བྱོལ་བོད་མིའི་མང་གཙོའི་འཕེལ་རིམ།ད་ལྟའི་བཀའ་ཤག་གིས་ཕྱག་ལས་གནང་ཕྱོགས་དང་བོད་མི་མང་ཚོགས་རྣམས་མཐུན་ལམ་རྡོག་རྩ་གཅིག་སྒྲིལ་ངང་གནས་དགོས་གལ་གྱི་སྐོར་སོགས་དང་འབྲེལ་ནས་གསུང་དོན་དུ་བཀའ་ཤག་གིས་གཅིག་སྒྲིལ་དང་།གསར་གཏོད།རང་ཁ་རང་གསོ་བཅས་ཀྱི་ལྟ་གྲུབ་གཞིར་བཞག་ཐོག་རང་ནུས་གང་ལྕོགས་དང་ལྷག་བསམ་རྣམ་དག་གིས་འགན་འཁུར་ཞུས་དང་ཞུ་མུས་ཡིན་པ་མ་ཟད།ལས་དོན་ཁག་ཕྱོགས་ལྷུང་མེད་པར་ཕྱི་གསལ་ནང་གསལ་གྱི་སྒོ་ནས་བསྒྲུབས་དང་སྒྲུབ་བཞིན་ཡོད།གོང་དུ་ཞུས་པ་ལྟར་ང་ཚོའི་གནས་དུས་ལ་གཞིགས་པའི་མང་གཙོའི་སྒྲོམ་གཞི་སོགས་ཚད་ལྡན་ཞིག་ཆགས་ཐུབ་ཡོད་ནའང།མང་ཚོགས་ལ་མང་གཙོའི་གོ་རྟོགས་ཞན་པར་བརྟེན་མང་གཙོའི་རང་དབང་དང་ཐོབ་ཐང་ལ་བསྙད་དེ་བོད་མི་ནང་ཁུལ་གྱི་མཐུན་ལམ་ལ་དོ་ཕོགས་འགྲོ་གཞིའི་རིགས་ཡོང་བཞིན་འདུག་པ་ནི་བློ་ཕམ་གྱི་རང་བཞིན་ལས་མ་འདས།དེའི་ཁར་རྒྱ་ནག་གཞུང་དང་དེའི་སོ་ཉུལ་བ་ཚོས་ཀྱང་བོད་མིའི་སྤྱི་ཚོགས་ནང་འཛུལ་ཏེ་ཆིག་བསྒྲིལ་ལ་གནོད་སྐྱོན་གཏོང་ཐབས་བྱེད་བཞིན་ཡོད་པ་ལའང་ཚང་མས་སྤྱང་གྲུང་དང་ཡིད་གཟབ་བྱེད་དགོས།ང་ཚོ་བོད་མི་ནང་ཁུལ་མཐུན་ལམ་རྡོག་རྩ་གཅིག་སྒྲིལ་བྱེད་རྒྱུ་ནི་ང་ཚོའི་འཐབ་རྩོད་ཀྱི་མ་རྩ་དང་སྟོབས་ཤུགས་གལ་ཆེ་ཤོས་ཤིག་ཡིན།ང་ཚོས་རང་ཡུལ་བཞག་ནས་མི་ཡུལ་དུ་ཡོང་བའི་དགོས་དམིགས་མ་བརྗེད་པའི་ཐོགཕྱི་ལོ་༡༩༦༠ལོའི་ཟླ་༢པའི་ནང་ཆོལ་གསུམ་ཆོས་བརྒྱུད་ཡོངས་རྫོགས་མཚོན་པའི་ང་ཚོའི་ཕ་མེས་དང་མི་རབས་གོང་མ་ཚོས་གནས་མཆོག་རྡོ་རྗེ་གདན་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་དབུ་འཁྲིད་འོག།བོད་མི་ཡོངས་རྫོགས་མཐུན་ལམ་རྡོག་རྩ་གཅིག་སྒྲིལ་ལྕགས་ཀྱི་གོང་བུ་ལྟར་གནས་རྒྱུའི་མནའ་གན་མཐུ་མོ་ཆེའི་དམ་བཅའ་ཕུལ་ཡོད་པ་དེ་ང་ཚོས་བསྐྱར་དྲན་དང་།ཁྱད་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དབུས་བོད་ཀྱི་བླ་ཆེན་ཁག་ཅིག་གིས་བོད་མི་ནང་ཁུལ་དམ་ཚིག་རྡོག་རྩ་གཅིག་སྒྲིལ་ཐོག་ནས་བོད་མིའི་བདེན་དོན་འཐབ་རྩོད་ཐོག་ནུས་པ་མཉམ་སྤུངས་བྱེད་དགོས་པའི་བཀའ་སློབ་ལམ་སྟོན་རིམ་ཕེབས་རྣམས་ཀྱང་སྙིང་བཅངས་ཞུ་དགོས་པའི་སྐུལ་འདེབས་ཤུགས་ཆེ་བྱ་རྒྱུ་ཡིན།ཞེས་གསུངས་སོང་།